 ڪراچي (ويب ڊيسڪ) پاڪستان ٽيلي ڪميونيڪيشن اٿارٽي (پي ٽي اي) خبردار ڪيو آهي ته ڪورونا وائرس جي آڙ ۾ سائيبر حملن جو خطرو آهي. عالمي وبا ڪورونا جڏهن کان سڄي دنيا ۾ حملو ڪيو آهي تڏهن کان ئي سوشل ميڊيا تي ان بابت ڪوڙي ڄاڻ ۽ افواهون گردش ڪري رهيون آهن ۽ واهپيدارن کان سندن ذاتي ڄاڻ حاصل ڪري کين نقصان پهچائڻ جي ڪوشش ڪئي پئي وڃي. ان ڪري ان جي توڙ لاءِ پي ٽي به ڪجهه اهم هدايتون جاري ڪيون آهن. پي ٽي اي ڪورونا وائرس جي نالي تي موڪليا ويندڙ پيغامن کان محتاط رهڻ جي هدايت ڪندي چيو ته آن لائين ڪرائيم ڪندڙ عنصر وبا مان فائدو وٺڻ لاءِ ڪوششون ڪري رهيا آهن، هيڪر اهو ڪم مالي فائدا حاصل ڪرڻ لاءِ ڪري رهيا آهن. پي ٽي اي اختيارين موجب ڪورونا وائرس جي نالي تي سائيبر حملن جو خطرو آهي، ان ڪري عوام هنڌن تي اوپن واءِ فاءِ استعمال ڪرڻ کان پاسو ڪيو وڃي. اختيارين هدايت ڪئي ته حساس ڄاڻ، پاس ورڊ، ڪريڊٽ ڪارڊ جي ڄاڻ آن لائين ڏيڻ کان پاسو ڪيو وڃي ۽ انٽرنيٽ سروس پروائيڊرز ڪورونا جي نالي سائيبر حملن کان محتاط رهن.